钦定古今图书集成/明伦汇编/官常典/第140卷 > 防风氏
## 钦定古今图书集成/明伦汇编/官常典/第140卷 > 防风氏

汪芒氏之君，在虞夏为“防风氏。”

按《家语》：吴伐越，隳会稽，获巨骨一节，专车焉。吴子使
来聘于鲁，且问之。孔子命使者曰：“无以吾命也。”宾既
将事，乃发币于大夫及孔子，孔子爵之。既彻俎而燕
客执骨而问曰：“敢问骨何如为大？”孔子曰：“丘闻昔禹
致群臣于会稽之山，防风氏后至，禹杀而戮之，其骨
专车焉，此为大矣。”客曰：“敢问谁守为神？”孔子曰：“山川
之灵，足以纪纲天下者，其守为神。社稷之守为公侯；
山川之祀为诸侯，皆属于王。”客曰：“防风氏何守？”孔子
曰：“汪芒氏之君，守封嵎者也，为漆姓。在虞、夏为防风
氏，商为汪芒氏；于周为长翟氏，今曰大人。”客曰：“人长
之极几何？”孔子曰：“僬侥氏长三尺，短之至也；长者不
过十，数之极也。”

按《路史》：“帝鸿氏生白民及嘻，嘻生季格，季格生帝魁。
白民销姓，降居于夷，是为白民之祖，其别为防风氏，
守封、禺之间。”